bluuebunny/crossref_metadata_2025 huggingface dataset:
Ιουστινιανός Μαρίνα
Authors: Μουσάτ Μιχαήλ-Κωνσταντίνος
Published: September 2021

Η παρούσα μελέτη αναφέρεται στον πατριάρχη Justinian Marina και στο πολυσχιδές έργο του σε μία περίοδο δύσκολη για τη Ρουμανία και τον λαό της, που βίωσε τον Β΄ Παγκόσμιο Πόλεμο και τις καταστροφικές του συνέπειες και στη συνέχεια ένα ολοκληρωτικό καθεστώς. Μέσα στην τρικυμιώδη αυτή περίοδο της ιστορίας, ο πατριάρχης Justinian, όρθωσε ως κυματοθραύστης το ανάστημά του, αγκάλιασε το ποίμνιο, προστάτεψε τους διωκόμενους ιερείς, τους εξασφάλισε μισθό, τροφή και στέγη, τους μόρφωσε και τους ενδυνάμωσε, στήριξε φτωχούς, προστάτεψε ορφανά, αναστύλωσε Εκκλησίες και έκτισε νέες, ίδρυσε βιβλιοθήκες, έβαλε εκ νέου σε λειτουργία τυπογραφεία, παρήγαγε συγγραφικό έργο. Ο πατριάρχης Justinian προσπάθησε να συνενώσει το πνευματικό ιεραποστολικό έργο με το κοινωνικό, που έχει τις πηγές του βαθιά ριζωμένες στην ίδια την ύπαρξη της Εκκλησίας του Χριστού. Χρησιμοποιώντας την ευστροφία του και τη διπλωματική του ικανότητα έπεισε την τότε εξουσία ότι το πολυπόθητο «άνοιγμα» προς τις άλλες χώρες θα μπορούσε να γίνει με όχημα την Εκκλησία. Η πρότασή του αυτή βρήκε πρόσφορο έδαφος στο γενικά σκληροτράχηλο καθεστώς και μέσω των οικουμενικών θρησκευτικών-κοινωνικών επαφών του πατριάρχη, η Εκκλησία ευεργετήθηκε διττά. Αφενός το κύρος του και η θέση του δεν κινδύνεψαν ιδιαίτερα και οι προτάσεις του τις περισσότερες φορές εισακούγονταν από τους ιθύνοντες και αφετέρου όχι μόνο διατηρήθηκε η ενότητα στην Εκκλησία αλλά επιτεύχθηκε και το ακατόρθωτο: 1.500.000 περίπου Ουνίτες να επιστρέψουν στους κόλπους της Ορθοδοξίας. Το γεγονός ότι η Ορθόδοξη Χριστιανική Εκκλησία της Ρουμανίας αποτελεί σήμερα την κυρίαρχη πνευματική δύναμη, σε ποσοστό 90% σχεδόν του συνολικού πληθυσμού της χώρας, οφείλεται σε μεγάλο βαθμό στις ενέργειες και στην ποίμανση του πατριάρχη της Justinian, ο οποίος, σε δύσκολους για τη χώρα και το λαό καιρούς, ανέλαβε τα ηνία της Εκκλησίας, την οποία ποίμανε για τριάντα συναπτά έτη. Όμως, παρά τον ανιδιοτελή αγώνα του κατηγορήθηκε ως οπαδός του ολοκληρωτισμού και χαρακτηρίστηκε ως «Κόκκινος Πατριάρχης». Η παρούσα μελέτη σκοπό έχει να αποκαταστήσει τη μνήμη του σπουδαίου αυτού Ρουμάνου ιεράρχη και να αναδείξει το διαχρονικό του έργο.
Το τέλος της ύστερης εποχής του χαλκού και η μετάβαση στην εποχή του σιδήρου στη Δυτική Πελοπόννησο
Authors: Μουτζουρίδης Παναγιώτης
Published: September 2021

Η διατριβή αφορά σε ένα νεκροταφείων θαλαμωτών τάφων της Περσαινας Ηλείας, το οποίο εκτείνεται χρονικά από την ΥΕΙΙΙΑ2 έως την ΠρΓ περίοδο και πως αυτό αλληλεπιδρά με τις υπόλοιπες θέσεις της δυτικής Πελοποννήσου.
Προοπτική μελέτη του άξονα υποθαλάμου - υποφύσεως - επινεφριδίων σε νεογνά με συγγενή υποθυρεοειδισμό
Authors: Γαλανού Σοφία
Published: September 2021

Εισαγωγή: Το επινεφρίδιο υφίσταται σημαντικές αλλαγές κατά την διάρκεια της νεογνικής περιόδου. Οι αλλαγές αυτές αποτελούν μια βασική αναπτυξιακή διαδικασία που εξακολουθεί να παραμένει ανεπαρκώς κατανοητή. Όσον αφορά την ρύθμιση της διαδικασίας αυτής και ειδικότερα τον ρόλο των θυρεοειδικών ορμονών, δεν έχουν δημοσιευθεί σχετικά δεδομένα στον άνθρωπο.Η επίδραση τόσο του υποθυρεοειδισμού όσο και του υπερθυρεοειδισμού στο επινεφρίδιο έχει μελετηθεί μόνο σε ενήλικες, εστιάζοντας στο ώριμο επινεφρίδιο. Πρόσφατα ο Huang και συν. αναγνώρισαν έκφραση του υποδοχέα θυρεοειδικής ορμόνης β1 (THRβ1) στη ζώνη- Χ του επινεφριδίου του ποντικού και επιπλέον έδειξαν ότι η θεραπευτική αγωγή με Τ3 μπορεί να μεταβάλει την μετά την γέννηση διαδικασία ωρίμανσης του επινεφριδίου στο ποντίκι. Στόχος: Να απαντηθεί το ερώτημα κατά πόσο οι θυρεοειδικές ορμόνες επηρεάζουν τον μετασχηματισμό (remodeling) του επινεφριδίου κατά την νεογνική περίοδο.Μεθοδολογία: Συγκρίθηκαν οι τιμές των επινεφριδιακών ανδρογόνων σε ένα φυσικό πρότυπο, το νεογνό με σοβαρό συγγενή υποθυρεοειδισμό (ΣΥ, n= 22) κατά την διάγνωση, με τις τιμές ευθυρεοειδικών νεογνών (n = 20). Τα νεογνά με ΣΥ παρακολουθήθηκαν και μετά την έναρξη αγωγής με θυροξίνη. Αποτελέσματα: Σημαντικά υψηλότερα επίπεδα επινεφριδιακών ανδρογόνων (17-ΟΗ προγεστερόνη, DHEAS, Δ4-ανδροστενδιόνη και τεστοστερόνη) παρατηρήθηκαν στα νεογνά με σοβαρό ΣΥ σε σύγκριση με ευθυρεοειδικά νεογνά, ίδιας ηλικίας, βάρους γέννησης και διάρκειας κύησης. Οι τιμές των ανδρογόνων αποκαταστάθηκαν σε φυσιολογικά επίπεδα μετά την επίτευξη ευθυρεοειδισμού με χορήγηση L- θυροξίνης. Τα επίπεδα της κορτιζόλης δεν διέφεραν μεταξύ των δύο ομάδων. Οι τιμές της TSH στην ομάδα των υποθυρεοειδικών νεογνών σχετίζονταν θετικά και τα επίπεδα της FT474σχετίζονταν αρνητικά με τις τιμές των επινεφριδιακών ανδρογόνων. Συμπεράσματα: Οι αυξημένες τιμές επινεφριδιακών ανδρογόνων σε θήλεα νεογνά με ΣΥ υποδηλώνουν την διατήρηση μιας ιδιαίτερα δραστήριας επινεφριδιακής εμβρυικής ζώνης μετά την γέννηση, σε σύγκριση με ευθυρεοειδικά νεογνά. Τα δεδομένα αυτά εμμέσως συνδέουν τις θυρεοειδικές ορμόνες με τη διαδικασία ωρίμανσης του ανθρώπινου επινεφριδίου. Με βάση τα παρόντα δεδομένα θα μπορούσε να διατυπωθεί η άποψη ότι ο σοβαρός υποθυρεοειδισμός επιβραδύνει την υποστροφή της επινεφριδιακής εμβρυικής ζώνης που, φυσιολογικά, παρατηρείται στον άνθρωπο μετά την γέννηση.
Η διαλεκτική της θυσίας στην Αντιγόνη του Σοφοκλή και σε Περί Σταυρού και Πάθους του Κυρίου Ομιλίες Ανατολικών Πατέρων του 4ου αιώνα
Authors: Θηλυκού Σάρρα
Published: September 2021

Η εργασία μας ασχολήθηκε με την πρόσληψή μας των ζητημάτων της θυσίας και της έννοιας του τραγικού στα κείμενα της Ἀντιγόνης του Σοφοκλή και των Ομιλιών περὶ Σταυροῦ καὶ Πάθους του Κυρίου Ανατολικών Πατέρων του 4ου αιώνα. Η ανάγνωσή μας προσανατολίστηκε στο να δείξει ότι: α) το χριστιανικό κοσμοείδωλο δεν είναι α-τραγικό αλλά τραγικό κατεξοχήν, β) τα απόλυτα μεγέθη δεν συνάδουν με την ανθρώπινη φύση και υποβιβάζουν την τραγικότητα σε μελοδραματικότητα, γ) η δυναμική έννοια της μετάνοιας είναι η μόνη συνθήκη ικανή να αλλάξει τα πάντα και συνάδει με την ανθρώπινη φύση, δ) η τραγικότητα δεν έχει να κάνει τόσο με την κατάληξη (καταστροφή ή συμφιλίωση) όσο με την πορεία των πραγμάτων, ε) ακόμη και όταν ο ήρωας καταστρέφεται, πάλι υπάρχει συμφιλίωση με την εγελιανή έννοια της εγκαθίδρυσης της ηθικής και κοινωνικής αρμονίας στ) έτσι, η τραγική συνθήκη δεν αίρεται στον Χριστιανισμό, όπου η συμφιλίωση θεωρείται, περίπου, δεδομένη, χωρίς να είναι, ασφαλώς, αφού ούτε μαγικά ούτε αυτονόητα σώζεται κανείς ζ) η αρχαία ελληνική τραγωδία δεν μπορεί να σώσει το πρόσωπο, καθώς άλλωστε μια τέτοια έννοια δεν υφίσταται ακόμη και η οποία παρουσιάζεται με την χριστιανική ταύτιση των όρων πρόσωπο και υπόσταση, στο πρόσωπο του Χριστού η) η θυσία της Αντιγόνης στερείται του κοινοτικού στοιχείου, έναντι της θυσίας του Χριστού, ως αυτοσωτηριολογική, θ) δομικό στοιχείο της τραγωδίας στην τέχνη αλλά και και τη ζωή συνιστά η έννοια της ύβρεως, η άρση της οποίας επιτυγχάνεται με την άσκηση της αγάπης σε τρεις αναβαθμούς: ελευθερία -στην τραγωδία, μετάνοια ως ατελής, ακόμη, ηθική, και, θυσία, τέλειο παράδειγμα της οποίας αποτελεί αυτή του Χριστού ι) οριστική άρση της τραγικότητας θα επισυμβεί μόνον κατά την αποκατάσταση των πάντων όταν βούληση, επιλογή και κακό διαλυθούν μέσα στην άπειρη θεϊκή αγαθότητα.
Διαφορές σε εμβιομηχανικά χαρακτηριστικά ανάμεσα στο φλατ, σλάϊς και τόπσπιν σερβίς σε νεαρούς αθλητές αντισφαίρισης
Authors: Μούρτζιος Χρήστος
Published: September 2021

Ο σκοπός της παρούσας διδακτορικής διατριβής ήταν να συγκρίνει τα κινηματικά, κινητικά, ηλεκτρομυογραφικά χαρακτηριστικά και τις πελματικές πιέσεις των κάτω άκρων ανάμεσα σε flat, slice και topspin σέρβις, σε νεαρούς αθλητές αντισφαίρισης. Η έρευνα πραγματοποιήθηκε με τέσσερις επιμέρους εργασίες. Το δείγμα αποτέλεσαν 45 ενεργοί αθλητές και αθλήτριες του τένις, ηλικίας 12-16 ετών. Σκοπός της 1ης εργασίας ήταν να μετρήσει και να εξετάσει τις διαφορές που τυχόν υπάρχουν μεταξύ flat, slice και topspin σέρβις, στα κινηματικά χαρακτηριστικά των αρθρώσεων της ποδοκνημικής και του γόνατος, σε δύο διαφορετικές χρονικές στιγμές της κίνησης του σέρβις, στη μέγιστη κάμψη των γονάτων και στο σημείο επαφής της ρακέτας με την μπάλα. Σημαντικές διαφορές διαπιστώθηκαν, στη μέγιστη κάμψη του εμπρός γονάτου και της εμπρός και πίσω ποδοκνημικής. Οι προπονητές θα πρέπει να επανεξετάσουν τα τεχνικά ζητήματα της κίνησης του σέρβις με βάση την ευκαμψία της άρθρωσης της ποδοκνημικής. Σκοπός της 2ης μελέτης ήταν να μετρήσει και να εξετάσει τις διαφορές που τυχόν υπάρχουν μεταξύ, flat, slice και topspin σέρβις, στις δυνάμεις που ασκούνται στο δυναμοδάπεδο, με την τεχνική του “foot back”. Τα αποτελέσματα έδειξαν ότι οι δυνάμεις είναι μεγαλύτερες κατά τη χρονική στιγμή της έναρξης της απογείωσης και η fz είναι μεγαλύτερη σε όλες τις χρονικές στιγμές του άλματος και στα τρία σέρβις. Η έναρξη της ανοδικής πορείας του σώματος, η έναρξη της απογείωσης και η στιγμή της προσγείωσης παρουσίασαν σημαντικές διαφορές στο χρόνο. Η μελέτη των δυνάμεων που ασκούνται κατά τη διάρκεια της εκτέλεσης του σέρβις, μπορεί να βοηθήσει αθλητές και προπονητές να επιτύχουν καλύτερα αποτελέσματα στην έναρξη της κινητικής αλυσίδας, δίνοντας μεγαλύτερη προσοχή στην οδήγηση των ποδιών, για την εκτέλεση πιο δυναμικών σέρβις, με καλύτερη τεχνική και λιγότερους τραυματισμούς. Η 3η εργασία είναι η πρώτη που μέχρι σήμερα εξετάζει την ηλεκτρομυογραφική δραστηριότητα των κάτω άκρων σε νεαρούς αθλητές του τένις κατά τη διάρκεια εκτέλεσης των τριών τύπων σέρβις και ειδικότερα του πρόσθιου κνημιαίου και του γαστροκνήμιου μυ. Από τα αποτελέσματα των μετρήσεων παρατηρήθηκαν διαφορές στη σειρά ενεργοποίησης των δύο μυών και υποστηρίζουν ότι η ενδυνάμωση του πρόσθιου κνημιαίου είναι εργαλείο που στοχεύει στη βελτίωση της ταχύτητας απογείωσης στην κίνηση του σέρβις. Σκοπός της 4ης εργασίας ήταν να εξεταστούν οι διαφορές της πελματικής πίεσης μεταξύ flat, slice και topspin σέρβις, με την τεχνική του “foot back” σε “greenset” επιφάνεια γηπέδου. Τα αποτελέσματα έδειξαν ότι τα φορτία ήταν υψηλότερα στο πίσω πόδι και των τριών σέρβις. Το Fmax ήταν υψηλότερο στα δάχτυλα των ποδιών για όλους τους τύπους των τριών σέρβις και η μέγιστη πίεση ήταν υψηλότερη στο slice σέρβις, στην πρόσθια μετατάρσια περιοχή του πίσω δεξιού ποδιού. Τα αποτελέσματα έδειξαν ότι η τεχνική που εφαρμόζεται, στο “footwork”, ποικίλλει ανάλογα με τους τύπους των τριών διαφορετικών σέρβις. Έτσι, ο κάθε τύπος των σέρβις έχει διαφορετικά φορτία.
Διερεύνηση των σχέσεων που αναπτύσσονται μεταξύ των χαρακτηριστικών του επιχειρηματία και του προσανατολισμού στην επιχειρηματικότητα και το μάρκετινγκ της μικρομεσαίας επιχείρησης
Authors: Κοττίκα Ευθυμία
Published: September 2021

Η παρούσα ερευνητική προσπάθεια επικεντρώνεται στο χώρο των μικρομεσαίων επιχειρήσεων (Μ.Μ.Ε.). Στόχος της έρευνας είναι η διερεύνηση των σχέσεων που αναπτύσσονται μεταξύ των χαρακτηριστικών της προσωπικότητας και των ικανοτήτων των μικρομεσαίων επιχειρηματιών, του προσανατολισμού στην αγορά και του προσανατολισμού στην επιχειρηματικότητα της μικρομεσαίας επιχείρησης και της απόδοσής της. Επιπρόσθετα, πραγματοποιήθηκε και δειγματοληψία δεύτερου σταδίου με στόχο τη διερεύνηση των λόγων και των τρόπων επιβίωσης των μικρομεσαίων επιχειρήσεων που συμμετείχαν στην αρχική έρευνα. Η ερευνητική προσέγγιση που ακολουθήθηκε είναι η ποσοτική έρευνα με δομημένο ερωτηματολόγιο. Πραγματοποιήθηκε δειγματοληψία και συλλογή των δεδομένων συνολικά από 250 επιχειρηματίες που ασκούσαν διοικητικά καθήκοντα στις μικρομεσαίες εταιρίες τους. Η ανάλυση των δεδομένων έδειξε ότι συγκεκριμένα χαρακτηριστικά των μικρομεσαίων επιχειρηματιών (ανάγκη για επιτεύγματα, αισιοδοξία, σημείο ελέγχου και διαπραγματευτικές ικανότητες) έχουν άμεση και θετική επίδραση στον προσανατολισμό στην αγορά της μικρομεσαίας επιχείρησης, ότι συγκεκριμένα χαρακτηριστικά των επιχειρηματιών (αισιοδοξία, ανάληψη ρίσκου και διαπραγματευτικές ικανότητες) έχουν άμεση και θετική επίδραση στον προσανατολισμό στην επιχειρηματικότητα της μικρομεσαίας επιχείρησης, ότι ο προσανατολισμός στην επιχειρηματικότητα επιδρά θετικά στον προσανατολισμό στην αγορά και επίσης διαπιστώθηκε ότι τόσο ο προσανατολισμός στην επιχειρηματικότητα όσο και ο προσανατολισμός στην αγορά επιδρούν θετικά στην απόδοση της μικρομεσαίας επιχείρησης. Τέλος, το δεύτερο σκέλος της έρευνας ανέδειξε τους κύριους λόγους και τρόπους που οι μικρομεσαίοι επιχειρηματίες θεωρούν ότι διαδραμάτισαν σημαντικό ρόλο στην επιβίωση της επιχείρησής τους μέσα σε συνθήκες οικονομικής κρίσης. Στο πρώτο κεφάλαιο παρουσιάζεται η εισαγωγή, έπειτα ακολουθεί η βιβλιογραφική επισκόπηση και διατύπωση των ερευνητικών υποθέσεων. Στο τρίτο κεφάλαιο παρουσιάζεται η μεθοδολογία της παρούσας διδακτορικής διατριβής. Στο τέταρτο κεφάλαιο περιλαμβάνεται η ανάλυση των δεδομένων και πραγματοποιείται ο έλεγχος των υποθέσεων. Τέλος, στο πέμπτο κεφάλαιο παρατίθενται τα συμπεράσματα της έρευνας, παρουσιάζονται οι επιπτώσεις για την έρευνα και τους επιχειρηματίες, οι περιορισμοί της έρευνας καθώς και οι προτάσεις για μελλοντικές ερευνητικές προσπάθειες.
On the solvability and the inviscid limit of Cauchy problems for certain classes of the nonlinear Schrödinger equation
Authors: Γιαλελής Νικόλαος
Published: September 2021

Η μη-γραμμική (για την ακρίβεια η ημι-γραμμική) εξίσωση Schrödinger, γνωστή με το αρκτικόλεξο NLSE, είναι ένα καθολικό μοντέλο για την περιγραφή της εξέλιξης της περιβάλλουσας σε μη-γραμμικά διασκορπιστικά μέσα· εμφανίζεται δε σε μία ποικιλία φυσικών εφαρμογών, από την οπτική μέχρι την δυναμική των ρευστών και την φυσική του πλάσματος, και έχει επίσης προσελκύσει τεράστιο ενδιαφέρον από την σκοπιά της αυστηρής μαθηματικής ανάλυσης. Στην παρούσα διατριβή, ενδιαφερόμαστε για δύο προβλήματα που αφορούν την NLSE. Το πρώτο είναι η αναζήτηση και η μελέτη συγκεκριμένου τύπου λύσεων της αφεστιάζουσας NLSE οι οποίες δεν εξαφανίζονται στα χωρικά όρια. Το δεύτερο είναι η μελέτη του ορίου εξάλειψης ιξώδους της γραμμικά φθίνουσας και εξαναγκασμένης NLSE.
Άυλη πολιτιστική κληρονομιά
Authors: Κορκά Αντωνία
Published: September 2021

Τις τελευταίες δεκαετίες το περιεχόμενο και το νόημα του όρου ‘πολιτιστική κληρονομιά’ έχει αλλάξει ουσιαστικά. Σήμερα, η πολιτιστική κληρονομιά δεν περιορίζεται στα μνημεία και στα τεχνουργήματα, αλλά περιλαμβάνει και τις προφορικές παραδόσεις, τις τέχνες του θεάματος, τις κοινωνικές πρακτικές, τις τελετουργίες, τις εορταστικές εκδηλώσεις, τις γνώσεις και τις πρακτικές που αφορούν τη φύση και το σύμπαν και την τεχνογνωσία που συνδέεται με την παραδοσιακή χειροτεχνία, που μεταβιβάζονται από γενιά σε γενιά. Η άυλη πολιτιστική κληρονομιά σποτελεί πλέον αναπόσπαστο κομμάτι της έννοιας της πολιτιστικής κληρονομιάς.Όσα σήμερα ορίζονται και νοούνται ως ‘άυλη πολιτιστική κληρονομιά’ ήσαν γνωστά ως ‘λαϊκός πολιτισμός’ και στα περισσότερα, ιδίως στα δυτικά, κράτη προστατεύονταν μέσω των νόμων διανοητικής ιδιοκτησίας. Εξαίρεση υπήρξε η νομοθεσία των κρατών της Ασίας, που υπήρξαν πρωτοπόροι στη νομοθετική προστασία της άυλης πολιτιστικής κληρονομιάς και πρόδρομοι για τη διαμόρφωση της Σύμβασης της UNESCO για τη Διαφύλαξη της Άυλης Πολιτιστικής Κληρονομιάς το 2003. Η δημιουργία της Σύμβασης της UNESCO για τη Διαφύλαξη της Άυλης Πολιτιστικής Κληρονομιάς το 2003 προκάλεσε έντονες συζητήσεις και προβληματισμούς ως προς τη φύση και την αξία της άυλης πολιτιστικής κληρονομιάς και της πολιτιστικής κληρονομιάς, γενικότερα. Η άυλη πολιτιστική κληρονομιά είναι ιδιαίτερα κρίσιμη και πολύτιμη για τη διασφάλιση της πολιτιστικής ποικιλότητας (cultural diversity) μέσα σε ένα περιβάλλον παγκοσμιοποίησης, καθώς βοηθά στον δια-πολιτιστικό διάλογο κοινοτήτων από όλο τον κόσμο, συμβάλλοντας τελικά στη βιώσιμη ανάπτυξη. Συγκρούσεις διαφόρων μορφών και διαστάσεων είχαν ως αποτέλεσμα κάποια κράτη να μην έχουν υιοθετήσει τη Σύμβαση της UNESCO για τη Διαφύλαξη της Άυλης Πολιτιστικής Κληρονομιάς το 2003. Τα εν λόγω κράτη ανέπτυξαν δικές τους νομοθετικές και πολιτικές πρωτοβουλίες για την προστασία της άυλης πολιτιστικής κληρονομιάς. Η παρούσα μελέτη εξετάζει την έννοια της άυλης πολιτιστικής κληρονομιάς στον χρόνο -στο παρελθόν, στο παρόν, και στο μέλλον- ερευνώντας και συγκρίνοντας τη συνάντηση δικαίων και πολιτισμού σε παγκόσμιο επίπεδο.
Η Ανώτερη Παλαιολιθική της χερσονήσου της Μάνης στην Πελοπόννησο
Authors: Λίτσιος Παναγιώτης
Published: September 2021

Η παρούσα μελέτη έχει ως θέμα την τεχνολογική και τυπολογική ανάλυση των λιθοτεχνιών από έξι σπήλαια της Λακωνικής Μάνης η χρονολόγηση των οποίων καλύπτει όλη την Ανώτερη Παλαιολιθική από το 40,040/38,730 έως και το 10,700/10,390 ka cal BP. Ο κύριος στόχος της μελέτης είναι η κατανόηση των τοπικών χαρακτηριστικών των λιθοτεχνιών και η σύγκρισή τους με άλλες περιοχές του ελλαδικού χώρου και της ευρύτερης περιοχής της Μεσογείου, καθώς και η προσέγγιση των κοινωνιών των πρώιμων Homo sapiens στην περιοχή μέσω της διερεύνησης του τεχνικού συστήματος παραγωγής των λίθινων εργαλείων.
Η ιντερλευκίνη-17Α και ο ενεργοποιητικός παράγοντας των Β λεμφοκυττάρων σε ασθενείς με χρόνια ηπατίτιδα C και μικτή κρυοσφαιριναιμία
Authors: Κωνσταντινίδης Πολύδωρος
Published: September 2021

Αρκετές μελέτες παρουσίασαν αντικρουόμενα αποτελέσματα σχετικά με τις ανοσολογικές αντιδράσεις σε ασθενείς με χρόνια ηπατίτιδα C (CHC) και μικτή κρυοσφαιριναιμία (MC). Η σημασία του ενεργοποιητικού παράγοντα των Β λεμφοκυττάρων (BAFF) στη MC έχει περιγραφεί προηγουμένως, αλλά ο ρόλος της ιντερλευκίνης (IL)-17A είναι λιγότερο σαφής. Σκοπός: Οι κύριοι στόχοι της παρούσας μελέτης ήταν ο προσδιορισμός των επιπέδων των κυτταροκινών BAFF και IL-17A σε ασθενείς που πάσχουν από CHC με ή χωρίς MC, και η διερεύνηση της κινητικής τους κατά τη διάρκεια της αντιιικής θεραπείας με pegIFN/RBV και 6 μήνες μετά το τέλος αυτής. Επιπρόσθετα, θέλαμε να αξιολογήσουμε τη σχέση των κυτταροκινών με τα επίπεδα της vitD, το βαθμό της ηπατικής ίνωσης και την ανταπόκριση στην αντιιική θεραπεία. Παράλληλα, έγινε συσχέτιση των αποτελεσμάτων με δημογραφικά και εργαστηριακά στοιχεία των υπό μελέτη ασθενών.Μέθοδοι: Μετρήθηκαν οι συγκεντρώσεις της IL-17A, του BAFF και της 25-ΟΗ βιταμίνης D στον ορό 34 ασθενών με CHC κατά την έναρξη, στο τέλος της θεραπείας και 6 μήνες μετά το τέλος της θεραπείας με πεγκυλιωμένη ιντερφερόνη-α και ριμπαβιρίνη, έναντι 12 υγιών μαρτύρων.Αποτελέσματα: Μελετήσαμε τριάντα τέσσερις ασθενείς (20 άνδρες με μέση ηλικία 40,7 ± 9,2 έτη, 12 με γονότυπο 1 ή 4 και 22 με γονότυπο 2 ή 3), εκ των οποίων το 64,7% πέτυχε παρατεταμένη ιολογική ανταπόκριση (SVR). Η MC ανιχνεύθηκε στο 52,9% των ασθενών. Υψηλότερα επίπεδα και των δύο κυτταροκινών βρέθηκαν στους ασθενείς με MC σε σύγκριση με εκείνους χωρίς MC. Οι ασθενείς που πέτυχαν SVR είχαν υψηλότερα επίπεδα IL-17A και χαμηλότερα επίπεδα BAFF προ της θεραπείας, σε σύγκριση με εκείνους χωρίς SVR. Η IL-17A παρουσίασε μείωση κατά τη διάρκεια και μετά τη θεραπεία στους ασθενείς που ανταποκρίθηκαν στη θεραπεία, ενώ παρατηρήθηκε αύξηση στους μη ανταποκρινόμενους. Οι ασθενείς με CHC εμφάνισαν χαμηλά επίπεδα βιταμίνης D σε σύγκριση με τους HC. Επιπλέον, οι αλλαγές στην IL-17A κατά την περίοδο θεραπείας συσχετίστηκαν σημαντικά με τις μεταβολές της βιταμίνης D (β = -0.04, SE = 0.02, Ρ = 0.046). Δεν παρατηρήθηκε διαφορά στις τιμές των IL-17A, BAFF και βιταμίνης D μεταξύ των ασθενών με κίρρωση (n=14) και των ασθενών χωρίς κίρρωση.Συμπεράσματα: Οι ασθενείς με CHC με ασυμπτωματική MC είχαν αυξημένα επίπεδα IL-17A και BAFF. Σε άτομα που ανταποκρίνονται, τα επίπεδα της IL-17A μειώνονται σημαντικά, ενώ ο BAFF αυξάνεται κατά τη διάρκεια της θεραπείας. Αλληλεπίδραση μεταξύ των συγκεντρώσεων της IL-17A και της βιταμίνης D αποκαλύφθηκε κατά τη διάρκεια της αντιιικής θεραπείας.Λέξεις κλειδιά: ιντερλευκίνη 17Α, ενεργοποιητικός παράγοντας των Β λεμφοκυττάρων, βιταμίνη D, χρόνια ηπατίτιδα C, μικτή κρυοσφαιριναιμία
Σύνθεση, χαρακτηρισμός και μελέτη ιδιοτήτων νέων λειτουργικών μεταλλο-οργανικών κατασκευών
Authors: Τάρλας Γεώργιος
Published: September 2021

Η χρήση οξαλαμιδικών υποκαταστατών στα πλαίσια της παρούσας Διατριβής, οδήγησε στην απομόνωση είκοσι επτά νέων υλικών και τον πλήρη χαρακτηρισμό άλλων τριών που απομονώθηκαν και αναφέρθηκαν για πρώτη φορά στο δίπλωμα ειδίκευσης μου. Τα είκοσι επτά υλικά που απομονώθηκαν με την χρήση του τετρα-τοπικού υποκαταστάτη H6L1, μπορούν να ταξινομηθούν με βάση το μεταλλικό ιόν που αποτελούνται, σε MOFs των αλκαλικών γαιών, των μετάλλων μετάπτωσης και των λανθανιδών. Από τα παραπάνω υλικά, τα είκοσι τέσσερα εμφανίζουν τρισδιάστατη δομή ενώ μόλις τα τρία εκτείνονται στις δύο διαστάσεις. Τα υλικά αυτά, χαρακτηρίσθηκαν πλήρως με την χρήση οκτώ τεχνικών με σημαντικότερες την κρυσταλλογραφία ακτίνων Χ επί μονοκρυστάλλου και κόνεως, μελετήθηκε η χημική τους συμπεριφορά και διερευνήθηκαν οι ιδιότητες και οι πιθανές εφαρμογές τους.Τα υπόλοιπα υλικά, που βασίζονται σε γραμμικούς οξαλαμιδικούς υποκαταστάτες, αποτελούν πολυμερή ένταξης, τα δύο εκ των οποίων βασίζονται στο μαγνήσιο και τον υποκαταστάτη H4L2 και το τρίτο στον υποκαταστάτη H4L4, που προέκυψε από τον in-situ μετασχηματισμό του H6L3, παρουσία ιόντων βαρίου. Στη περίπτωση των υλικών που βασίζονται στο μαγνήσιο, πιστοποιήθηκε η δομή του τρισδιάστατου πολυμερούς και μελετήθηκε με λεπτομέρεια η μετατροπή του μονοδιάστατου υλικού σε τρισδιάστατο, μέσω θέρμανσης, σε στερεά κατάσταση. Στην περίπτωση του πολυμερούς που βασίζεται στο βάριο, απομονώθηκε ο υποκαταστάτης H4L4 και πλέον μπορεί να χρησιμοποιηθεί για την σύνθεση νέων υλικών. Τέλος, επειδή το υλικό ανήκει στην κατηγορία I2O1 και παρατηρήθηκε έλλειμα βιβλιογραφίας στην απλούστευση τέτοιων δομών, παρατίθεται ένας λεπτομερής τρόπος απλούστευσης των δικτύων των MOFs που παρουσιάζουν ανόργανες επιφάνειες υιοθετώντας τις ίδιες αρχές που εφαρμόζονται στην απλούστευση των MOF με δευτεροταγείς δομικές μονάδες σχήματος ράβδου.
Graphic design and modernisation in Greece, 1945-1970
Authors: Εμμανουήλ Μαρίνα
Published: September 2021

Ο πρωταρχικός σκοπός αυτής της εργασίας είναι να δώσει φωνή στη σιωπηλή ιστορία της γραφιστικής στην Ελλάδα, άτυπη και μη καταγεγραμμένη τόσο στο διεθνές φόρουμ όσο και στην τοπική κοινότητα σχεδιασμού. Η μελέτη εστιάζεται στον επαγγελματικό εκσυγχρονισμό της γραφιστικής και στον ρόλο που διαδραμάτισε στην αλλαγή της ελληνικής κοινωνίας κατά την διάρκεια του εκσυγχρονισμού της. Η έρευνα υποστηρίζεται από διεπιστημονική ανάλυση εμπορικών διαφημίσεων, αφισών, φυλλαδίων και περιοδικών, καθώς και άλλου πρωτογενούς υλικού, στο ιστορικό και πολιτιστικό πλαίσιο της Αθήνας από το 1945 έως το 1970. Ο χρόνος που εξετάστηκε ήταν μια μεταβατική περίοδος στην ιστορία της Ελλάδας, με έντονα στοιχεία οικονομικού εκσυγχρονισμού μετά το Δεύτερο Παγκόσμιο Πόλεμο. Ήταν μια εποχή που, μαζί με τις ευρύτερες αλλαγές στην κοινωνική, οικονομική και πολιτική ζωή της Ελλάδας, η τεχνολογία εκτύπωσης και η επαγγελματική οργάνωση σηματοδότησαν μια νέα εποχή γραφικού σχεδιασμού, ως επαγγέλματος που διαχωρίζεται από τον ευρύτερο τομέα των «γραφικών τεχνών» και διεκδικεί την αυτονομία του στον πιο εδραιωμένο τομέα των καλών τεχνών. Τα τέσσερα κεφάλαια της διατριβής αφορούν τον εκσυγχρονισμό σε σχέση με τις υποτιθέμενες αντιθετικές έννοιες, όπως παραδοσιακό / σύγχρονο, συνέχεια / αλλαγή, κέντρο / περιφέρεια. Κύριοι τομείς έρευνας είναι: η οργάνωση του χώρου της γραφιστικής σε φορείς και ενώσεις, η γραφιστική εκπαίδευση, η διαφήμιση, καθώς επίσης και η αστικοποίηση, η ηλεκτροδότηση και η προώθηση του τουρισμού. Η παρούσα έρευνα προσφέρει μια άποψη για τους τρόπους με τους οποίους το «μοντέρνο» και η διαδικασία της νεωτερικότητας εκφράζονται στην Ελλάδα μέσω ορισμένων εφαρμογών γραφικού σχεδιασμού και των παραγόντων επιρροής της: γραφίστες, καλλιτέχνες, διαχειριστές, εκδότες, κρατικοί φορείς και ιδιωτικούς επιχειρηματίες . Η έρευνα επωφελήθηκε σημαντικά από αρκετές συνεντεύξεις με τους σχεδιαστές και τα σχετικά (με τον χώρο του σχεδιασμού) άτομα. Η παρούσα προσπάθεια έχει ένα ταπεινό στόχο: να καταστήσει δυνατή την κατανόηση της ελληνικής γραφιστικής την περίοδο που εξετάζεται, και να τονίσει την εγκυρότητα του οπτικού μέσου ως μέσο ιστορικής τεκμηρίωσης.
Μία έρευνα-δράσης για την προώθηση της συμπεριληπτικής εκπαίδευσης, μέσω της καθολικής σχεδίασης για μάθηση και της ολικής ποιότητας, στην πρωτοβάθμια εκπαίδευση της Ελλάδας
Authors: Μπακιρτζή Ιωάννα
Published: September 2021

Η παρούσα διατριβή πραγματεύεται τρόπους προώθησης της Συμπεριληπτικής Εκπαίδευσης στην Πρωτοβάθμια Εκπαίδευση στην Ελλάδα. Ειδικότερα προτείνει την εφαρμογή της Καθολικής Σχεδίασης για Μάθηση και της Ολικής Ποιότητας στην Εκπαίδευση ως ένα δομημένο πλαίσιο στο οποίο προάγεται η φιλοσοφία της συμπερίληψης και οι αρχές της. Η μέθοδος που ακολουθήθηκε για τη διεξαγωγή της έρευνας εντάσσεται στους κόλπους της ποιοτικής ερευνητικής μεθόδου και συγκεκριμένα της έρευνας – δράσης. Επιπρόσθετα, αξιοποιήθηκαν στοιχεία της θεμελιωμένης θεωρίας (grounded theory), στην οποία βασίστηκε η ανάλυση και επεξεργασία των δεδομένων, που έγινε μέσω της συνεχούς συγκριτικής μεθόδου (constant comparative method). Όσον αφορά στη μεθοδολογία, έγινε χρήση του photovoice, της παρατήρησης, της συνέντευξης καθώς και του αναστοχαστικού ημερολογίου. Για την επίτευξη της εμπιστευσιμότητας εφαρμόστηκε μία πληθώρα στρατηγικών, η οποία στόχευε στην αξία της αλήθειας, στη μεταφερσιμότητα, στην αληθοφάνεια και την επιβεβαιωσιμότητα. Η έρευνα διεξήχθη σε ένα ελληνικό δημόσιο δημοτικό σχολείο και συμμετέχοντές της ήταν μαθητές του σχολείου, οι γονείς τους, οι εκπαιδευτικοί των αντίστοιχων τάξεων και η διευθύντρια.Η έρευνα χωρίστηκε σε τρία στάδια, με το καθένα να προκύπτει λόγω αναγκαιότητας από το προηγούμενο. Έτσι, διαμορφώθηκε το στάδιο της αρχικής αξιολόγησης της υπάρχουσας κατάστασης στο σχολείο με στόχο τη διερεύνηση του βαθμού ανάπτυξης της συμπεριληπτικής εκπαίδευσης, το στάδιο της παρέμβασης με βάση τις αρχές των φιλοσοφιών της καθολικής σχεδίασης για μάθηση και της ολικής ποιότητας και αυτό της τελικής αξιολόγησης της παρέμβασης.Τα αποτελέσματα φανέρωσαν τη δυναμική των δύο παραπάνω φιλοσοφιών για την προώθηση της συμπεριληπτικής εκπαίδευση. Η κάθε μία ξεχωριστά αλλά και σε συνδυασμό με την άλλη οδήγησαν στην εξάλειψη φαινομένων περιθωριοποίησης των μαθητών, στην αύξηση της συμμετοχής τους στο καθημερινό μάθημα και τις σχολικές δραστηριότητες, στην υπερπήδηση των εμποδίων και στην απόδοση ισότιμων ευκαιριών προς όλους. Θετικό αντίκτυπο είχε η παρέμβαση και προς τους γονείς οι οποίοι ήρθαν πιο κοντά στο σχολείο και είδαν τις ανάγκες τους να ικανοποιούνται, όπως και προς τους εκπαιδευτικούς, που ανέπτυξαν σχέσεις συνεργασίας και είδαν την αλλαγή τόσο στους μαθητές τους όσο και στο σύνολο του σχολείου.
Επίδραση του αποκλεισμού του διαμερίσματος της λαγόνιας περιτονίας στον οξύ και χρόνιο πόνο σε ασθενείς με κατάγματα ισχίου
Authors: Διακομή Μαρία
Published: September 2021

Η Ελλάδα συγκαταλέγεται μεταξύ των χωρών με τον υψηλότερο κίνδυνο για κάταγμα του ισχίου, καθώς η επίπτωση των καταγμάτων ισχίου είναι 340 ανά 100.000 άτομα ηλικίας άνω των 50, ενώ το ήμισυ του προσβαλλόμενου πληθυσμού έχει ηλικία μεγαλύτερη των 80 ετών. Τα κατάγματα αυτά προκαλούν βραχυπρόθεσμη και μακροπρόθεσμη ανικανότητα και αυξάνουν τη νοσηρότητα και τη θνησιμότητα, ιδιαίτερα στα ηλικιωμένα άτομα. Η μεγάλη πλειοψηφία των καταγμάτων ισχίου χρήζουν χειρουργική αποκατάσταση συνήθως υπό ραχιαία αναισθησία, που αποτελεί μια ευρέως αποδεκτή αναισθητική τεχνική γι΄αυτές τις περιπτώσεις ασθενών. Η περιεγχειρητική αντιμετώπισή τους αποτελεί μια πρόκληση για τον αναισθησιολόγο, καθώς η βέλτιστη αναλγησία δεν επιτυγχάνεται πάντα. Ο πόνος συνοδεύεται από φυσιολογικές επιδράσεις που μπορεί να επηρεάσουν σημαντικά τους υψηλού κινδύνου ασθενείς. Επίσης, η αποτελεσματική αντιμετώπιση του οξέος πόνου προτείνεται ως καθοριστικός παράγοντας για την αποτροπή ανάπτυξης χρόνιου μετεγχειρητικού πόνου. Σκοπός: Η παρούσα μελέτη εξετάζει τον πόνο – οξύ και χρόνιο - στα κατάγματα ισχίου σε ασθενείς που υποβάλλονται σε αποκλεισμό του διαμερίσματος της λαγόνιας περιτονίας (ΑΔΛΠ) υπό υπερηχογραφική καθοδήγηση. Πειραματικός σχεδιασμός: Τυφλή τυχαιοποιημένη κλινική μελέτη. Τοποθεσία: Γενικό Νοσοκομείο Ασκληπιείο ΒούλαςΜέθοδος: 182 ασθενείς που θα υποβάλλονταν σε χειρουργική αποκατάσταση κατάγματος ισχίου τυχαιοποιήθηκαν σε δύο ομάδες. Η ομάδα μελέτης (ΟΜ) υποβλήθηκε σε ΑΔΛΠ υπό υπερηχογραφική καθοδήγηση, ενώ η ομάδα ελέγχου σε ένεση με φυσιολογικό ορό. Με την χρήση της αριθμητικής κλίμακας πόνου (Numeric rating pain scale ή NRS) καταγράφηκαν οι βαθμολογίες στις 6, 24, 36 και 48 ώρες μετά την επέμβαση. Επίσης, καταγράφηκαν η συνολική δόση τραμαδόλης το πρώτο 24ωρο, ο χρόνος λήψης της πρώτης δόσης τραμαδόλης και η παρουσία και η ένταση χρόνιου εμμένοντα μετεγχειρητικού πόνου στους 3 και 6 μήνες. Αποτελέσματα: Η ΟΜ είχε σημαντικά χαμηλότερη βαθμολογία NRS σε όλες τις χρονικές στιγμές, χαμηλότερη συνολική 24ωρη δόση τραμαδόλης και μεγαλύτερο μέσο χρόνο επίκλησης της πρώτης δόσης τραμαδόλης (p<0.05). Χρόνιος εμμένων μετεγχειρητικός πόνος (CPSP) αναφέρεται σε ένα εξαιρετικά υψηλό ποσοστό ασθενών και των δύο ομάδων (60% στους 3 μήνες, 45% στους 6 μήνες). Η ΟΜ παρουσίασε μικρότερο ποσοστό ασθενών με υψηλού βαθμού CPSP στους 3 και 6 μήνες (p<0.001). Συμπεράσματα: Στην περιεγχειρητική περίοδο, ο υπερηχογραφικά κατευθυνόμενος ΑΔΛΠ παρέχει ασφαλή και αποτελεσματική μετεγχειρητική αναλγησία και ίσως μειώνει την επίπτωση και την ένταση του CPSP στους 3 και 6 μήνες μετά από αποκατάσταση κατάγματος ισχίου.
Η Τριστάνα του Benito Pérez Galdós 78 χρόνια μετά
Authors: Αντωνίου Ουρανία
Published: September 2021

Σκοπός της διατριβής ήταν η μελέτη της κινηματογραφικής μεταφοράς του μυθιστορήματος Tristana του Benito Pérez Galdós από τον Luis Buñuel. Εξετάστηκε η ιστορική εξέλιξη του ισπανικού κινηματογράφου στον 20ό αιώνα, οι βιογραφίες και τα έργα των δύο δημιουργών καθώς και η σχέση που υπάρχει μεταξύ των δύο τεχνών, της λογοτεχνίας και του κινηματογράφου. Αφού αναλύθηκαν τα δύο έργα με τα απαραίτητα εργαλεία, στη συνέχεια συγκρίθηκαν, ώστε να καταδειχθεί η μεταξύ τους σχέση.
Σχεδιασμός και εφαρμογή ενός διαχρονικού προγράμματος για την εκμάθηση της αγγλικής γλώσσας στην προσχολική και πρωτοσχολική εκπαίδευση με τη χρήση των τεχνολογιών της πληροφορίας
Authors: Κοροσίδου Ελένη
Published: September 2021

Στην παρούσα μελέτη διερευνάται η πρώτη επαφή και εξοικείωση των παιδιών της προσχολικής και πρωτοσχολικής ηλικίας με την Αγγλική ως ξένη γλώσσα μέσα από την αξιοποίηση των Τεχνολογιών της Πληροφορίας και της Επικοινωνίας (ΤΠΕ). Για τον σκοπό αυτό σχεδιάστηκε και εφαρμόστηκε το «διαχρονικό» εκπαιδευτικό πρόγραμμα “Listen to my story and learn about me and our world” στη διάρκεια δύο σχολικών ετών (2016 - 2017, 2017 - 2018). Πιο συγκεκριμένα, κατά το πρώτο έτος το πρόγραμμα υλοποιήθηκε με παιδιά της προσχολικής ηλικίας, ενώ κατά το δεύτερο έτος με τα ίδια παιδιά στην Α΄ Δημοτικού. Στην έρευνα συμμετείχαν 26 παιδιά (16 αγόρια και 10 κορίτσια), τα οποία φοιτούσαν σε σχολείο αστικής περιοχής σε επαρχιακή πόλη της Ελλάδας. Αξιοποιήθηκαν στοιχεία από διάφορες μεθοδολογικές προσεγγίσεις και υιοθετήθηκαν τεχνικές παιχνιδοποίησης της μάθησης, οι οποίες ενσωματώθηκαν σε ένα πλαίσιο μάθησης μέσω ψηφιακών ιστοριών, προκειμένου να ενεργοποιηθεί η ενεργή συμμετοχή των παιδιών στη μαθησιακή διαδικασία. Δόθηκε έμφαση στην επικοινωνιακή διάστασή της γλώσσας και στην αξιοποίηση των ΤΠΕ στην εκπαιδευτική διαδικασία. Σε όλη τη διάρκεια του προγράμματος αναζητήθηκαν συνδέσεις μεταξύ των μαθησιακών περιοχών της γλώσσας, του πολιτισμού, της τέχνης και των ΤΠΕ. Για την αποτίμηση της επίδρασης του προγράμματος αναφορικά με την εξοικείωση των παιδιών της πρώιμης παιδικής ηλικίας στη γλώσσα-στόχο εφαρμόστηκαν οι παρακάτω «μεικτές μέθοδοι»: α) αρχική, ενδιάμεση και τελική αξιολόγηση, β) ημερολόγιο της ερευνήτριας, γ) ερωτηματολόγια προς τους γονείς των παιδιών, δ) ημιδομημένες συνεντεύξεις με τα παιδιά και ε) μη συμμετοχική παρατήρηση. Σύμφωνα με τα αποτελέσματα της έρευνας διαπιστώθηκε ότι η αξιοποίηση του εκπαιδευτικού παιχνιδιού και της εκπαιδευτικής τεχνολογίας μέσα σε ένα πολυτροπικό μαθησιακό περιβάλλον συμβάλλει στην ανάπτυξη των στοιχειωδών επικοινωνιακών δεξιοτήτων των παιδιών της προσχολικής και πρωτοσχολικής ηλικίας στη γλώσσα-στόχο. Επιπλέον, καταγράφηκαν οφέλη σε σχέση με την ανάπτυξη των γνωστικών τους δεξιοτήτων και την ενίσχυση της μεταξύ τους αλληλεπίδρασης και συνεργασίας. Τέλος, παρατηρήθηκε η συμβολή του συγκεκριμένου διδακτικού πλαισίου στην ευαισθητοποίηση των παιδιών σε θέματα διαφορετικότητας, καθώς και η καλλιέργεια θετικών στάσεων απέναντι στην πρώτη επαφή με τη γλώσσα-στόχο.
Study of the graphitic reinforcement of hierarchical epoxy matrix composites
Authors: Τσίρκα Κυριακή
Published: September 2021

Οι ιεραρχικές γραφιτικές ενισχύσεις αποτελούν μια πολλά υποσχόμενη προσέγγιση στον κλάδο των προηγμένων σύνθετων υλικών καθώς παρέχουν τη δυνατότητα της πλήρους εκμετάλλευσης των ιδιοτήτων των νανο-υλικών. Η τροποποίηση των επιφανειών των ινών άνθρακα με νανο-δομές, ακολουθώντας μια βιομημιτική προσέγγιση, μπορεί να οδηγήσει στη βελτίωση της δομικής ακεραιότητας καθώς και στην εμφάνιση ή ενίσχυση διαφόρων λειτουργικοτήτων στα τελικά σύνθετα υλικά. Πιο συγκεκριμένα, μια αρχιτεκτονική δομή που προσελκύει αυξανόμενο ερευνητικό ενδιαφέρον είναι οι ιεραρχικές ίνες άνθρακα,δηλαδή ίνες επικαλυμμένες με νανοσωλήνες άνθρακα (ΝΣΑ). Αυτή η δομή προσδίδει πολλαπλά πλεονεκτήματα όπως διαστρωματική ενίσχυση σε ινοπλισμένα σύνθετα υλικά,αυξημένη ηλεκτρική και θερμική αγωγιμότητα καθώς και λειτουργικότητες όπως η ανίχνευση της παραμόρφωσης από το ίδιο το σύνθετο. Δύο από τις πιο γνωστές μεθόδους παρασκευής των ιεραρχικών ενισχύσεων είναι η τεχνική της χημικής εναπόθεσης ατμών και η εναπόθεση ΝΣΑ στην επιφάνεια των ινών άνθρακα μέσω υγρών χημικών τροποποιήσεων. Ωστόσο, έως σήμερα δεν έχει παρουσιαστεί μια εύκολα επεκτάσιμη και συμφέρουσα λύση παρασκευής ιεραρχικών ενισχύσεων. Η παρούσα διδακτορική διατριβή επιδιώκει την κατανόηση των αλληλεπιδράσεων των ΝΣΑ με τις ίνες άνθρακα και την εποξειδική μήτρα και στην εφαρμογή αυτής της γνώσης για το σχεδιασμό μιας απλής διαδικασίας παρασκευής ιεραρχικών ενισχύσεων με βελτιωμένες μηχανικές ιδιότητες και πολυλειτουργικότητες. Η εργασία ανέπτυξε και βελτιστοποίησε μια απλή μέθοδο χημικής τροποποίησης των επιφανειών των ινών και των ΝΣΑ και εμβάπτισης η οποία επιτρέπει τον έλεγχο του πάχους του στρώματος επικάλυψης. Οι ιεραρχικές ενισχύσεις που παράχθηκαν μέσω των δύο παραπάνω μεθόδων μελετήθηκαν ως προς τη μορφολογία, τις φυσικοχημικές και μηχανικές ιδιότητες τους καθώς και την λειτουργικότητα της ανίχνευσης της παραμόρφωσης μέσω της τεχνικής Raman. Έπειτα οι ιεραρχικές ενισχύσεις ενσωματώθηκαν σε εποξειδικές μήτρες και μελετήθηκαν οι διεπιφανειακές ιδιότητες καθώς και οι παραμένουσες τάσεις στις διεπιφάνειες των μοντέλων συνθέτων υλικών. Στο τελικό στάδιο, παρασκευάστηκαν πολυστρωματικά ινοπλισμένα ιεραρχικά σύνθετα υλικά τα οποία αξιολογήθηκαν ως προς τη διαστρωματική αντοχή και τις ηλεκτρικές τους ιδιότητες.
Social state within the european integration
Authors: Μπαφαλούκου Μαρία
Published: September 2021

Τις τελευταίες δεκαετίες τα ευρωπαϊκά κράτη πρόνοιας έχουν υποστεί σοβαρή υποβάθμιση, η οποία φαίνεται να έχει επιδεινωθεί λόγω της οικονομικής κρίσης του 2008 και της εφαρμογής των μέτρων λιτότητας σε κράτη μέλη της Ευρωπαϊκής Ένωσης. Οι συνέπειες της τρέχουσας οικονομικής και χρηματοπιστωτικής κρίσης προκάλεσαν μια κοινωνική κρίση που αύξησε τις ανισότητες σε ολόκληρη την Ευρωπαϊκή Ένωση. Αυτή η κοινωνική κρίση ενισχύει το επιχείρημα περί του ρευστού χαρακτήρα των κοινωνικών δικαιωμάτων, ο οποίος προσδιορίζεται παράλληλα από έλλειψη σαφήνειας. Επιπλέον, εκθέτει το κενό που βρίσκεται στην «καρδιά» της Κοινωνικής Ευρώπης. Είναι αλήθεια ότι τα μέτρα που ελήφθησαν για να καταστεί η Νομισματική Ένωση πιο ανθεκτική έδωσαν ώθηση στη συζήτηση σχετικά με την ανάγκη ενίσχυσης της ευρωπαϊκής κοινωνικής διάστασης. Η παρούσα διατριβή εξετάζει το ρόλο του Ευρωπαϊκού Κοινωνικού Κράτους. Το γεγονός ότι όλα τα χρόνια η κοινωνική πολιτική είναι επικουρική στην οικονομική πρόοδο δημιουργεί δομικά προβλήματα στη λειτουργία του κοινωνικού κράτους. Παράλληλα, παρουσιάζεται έλλειψη νομικής δεσμευτικότητας, δεδομένου ότι τα κοινωνικά δικαιώματα έχουν αόριστο καθεστώς που σχετίζεται συχνά με τη στέρηση της δικαστικής προστασίας. Η παρούσα διατριβή επικεντρώθηκε στις επιπτώσεις της οικονομικής κρίσης στο πλαίσιο του ευρωπαϊκού κοινωνικού κράτους. Η διαδικασία μακροοικονομικής μεταρρύθμισης, όπως ισχύει στην περίπτωση του ευρωπαϊκού εξαμήνου, έχει δεχτεί ισχυρή κριτική όσον αφορά την πρόοδο της ευρωπαϊκής ολοκλήρωσης. Οι δράσεις για την ενίσχυση της δημοσιονομικής πειθαρχίας εισήγαγαν νεοφιλελεύθερες πολιτικές, με αποτέλεσμα να τίθεται σε άμεσο κίνδυνο η κοινωνική διάσταση της Ευρώπης. Ωστόσο είναι πραγματικά ενθαρρυντικό το γεγονός ότι η Ευρωπαϊκή Ένωση καταδεικνύει τη σημασία και τον επείγοντα χαρακτήρα της αναβάθμισης και της ενίσχυσης της κοινωνικής πολιτικής μέσω του Ευρωπαϊκού Πυλώνα Κοινωνικών Δικαιωμάτων. Ο Ευρωπαϊκός Πυλώνας Κοινωνικών Δικαιωμάτων δύναται να θεωρηθεί ως ευκαιρία για την επαναφορά της ΕΕ σε ορθή τροχιά. Αναδεικνύει την αναγκαιότητα μιας νέας πολιτικής συναίνεσης σε σχέση με τον καταλληλότερο «τύπο Ευρώπης» στον οποίο επιθυμούν να ζουν οι πολίτες της ΕΕ. Η Ευρωπαϊκή Οικονομική και Κοινωνική Επιτροπή δηλώνει ότι «ένα ρεαλιστικό μέλλον για την Ευρωπαϊκή Ένωση μπορεί να βασίζεται μόνο στη σύναψη μιας υγιούς οικονομικής βάσης με ισχυρή κοινωνική διάστασης».
Μετάφραση, ανάλυση, σχολιασμός και δραματουργική επεξεργασία των τριών θεατρικών έργων του Λώρενς Ντάρελ "Sapho", "An Irish Faust" και "Acté"
Authors: Μπούρας Κωνσταντίνος
Published: September 2021

Tα θεατρικά έργα του Λώρενς Ντάρελ είναι άγνωστα για το πλατύ αλλά και για το επιστημονικό κοινό. Έτσι αυτή η εργασία είναι απολύτως πρωτότυπη και δεν βασίζεται σε άλλες μελέτες ή διατριβές αφού για το “status quo” της σύγχρονης Επιστήμης της Φιλολογίας, της Γλωσσολογίας, της Μεταφρασεολογίας και του Θεάτρου το συγκεκριμένο δραματικό υλικό είναι τελείως άγνωστο (terra incognita). Η ευθύνη λοιπόν αλλά και το βάθος-έκταση αυτού του εγχειρήματος είναι κατ’ αρχήν απαιτητικό. Πριν από την όποια συνθετική εργασία ή και συγγραφή πραγματοποίησα ενδελεχή έρευνα σε διεθνείς βιβλιοθήκες και αρχεία προκειμένου να βρω ποιο είναι το ερευνητικό status quo σε σχέση με τα θεατρικά έργα του L.D. Μετά από ενδελεχή έρευνα διαπιστώνεται ότι τουλάχιστον στον αγγλόφωνο, γαλλόφωνο κι ελληνόφωνο χώρο η έρευνα σε σχέση με αυτό το γνωστικό αντικείμενο είναι ανύπαρκτη και τείνει στο μηδέν. Επομένως η παρούσα διατριβή προσφέρει μία βάση για περαιτέρω έρευνα. Στόχος της είναι η μετάφραση, η ανάδειξη, η δημοσίευση και τον ανέβασμα αυτών των τριών άγνωστων στην Ελλάδα (κι όχι μόνον) θεατρικών έργων του μεγάλου λογοτέχνη L.D. Ένα πολύχρωμο, πολυσύνθετο και πολυδιαστασιακό πνεύμα δεν εντάσσεται ποτέ στην αφαίρεση «άσπρο-μαύρο». Η μετάφραση των τριών θεατρικών έργων που εκπόνησα είναι εργαλειακή κατά την Christiane Nord (1997:53). Παράλληλα, συνδυάζεται με την κατά Lawrence Venuti υιοθέτηση ξενοποιητικών στοιχείων, δηλαδή η εργαλειακή μετάφραση μπολιάζεται και με ξένα στοιχεία για τους αναγνώστες/αποδέκτες του πολιτισμού-στόχου. Οι στρατηγικές ξενοποίησης και οικειοποίησης (foreignization / domestication) όταν πρόκειται όπως εδώ για Λογοτεχνική μετάφραση συσχετίζονται με θέματα εξουσίας που μεταφέρονται στο μετάφρασμα.
Το τραύμα του '74 στην κυπριακή και ελλαδική λογοτεχνία - έμφυλες προσεγγίσεις
Authors: Σελιώτη Βασιλική
Published: September 2021

Η παρούσα διατριβή διερευνά το πώς εγγράφονται στην ελληνική -ελλαδική και ελληνοκυπριακή- λογοτεχνία τα πολιτικά και στρατιωτικά γεγονότα του 1974 στην Κύπρο από διπλό πρίσμα: από την οπτική της θεωρίας του τραύματος όπως αυτή έχει αναπτυχθεί στο πλαίσιο των κοινωνικών και ανθρωπιστικών σπουδών αλλά και από την οπτική της θεωρίας της έμφυλης διάστασης κάθε κοινωνικής εμπειρίας. Αντιμετωπίζει επομένως την αντισυνταγματική πολιτική εκτροπή του Ιουλίου και την τουρκική στρατιωτική εισβολή στο νησί ως ένα ενιαίο και αδιαίρετο συλλογικό τραύμα και τα έργα που το θεματοποιούν ως τη λογοτεχνία του τραύματος αυτού. Η μελέτη της, επομένως, μαζί με τη μελέτη της ιστορίας του είναι αναγκαία προκειμένου να αποκτήσει κανείς μια πλήρη, πιο έγκυρη εικόνα του αφού συντελεί και στην κατασκευή του και στην παγίωσή του μέσα στον χρόνο ως τροφοδότης της μετα-μνήμης, του «Δεν ξεχνώ». Τα ερευνητικά της ερωτήματα απορρέουν τόσο από τους δύο παραπάνω θεωρητικούς άξονες, τραύμα και φύλο, όσο και από ζητούμενα που προκύπτουν από την ιστορικότητα του τραύματος και τη δυναμική ανταπόκριση της λογοτεχνικής παραγωγής σ’ αυτά. Έτσι, η διάρθρωσή της καθορίστηκε αντιστικτικά από το τραυματικό πλήγμα του 1974 αλλά και από την τομή του 2003 οπότε άνοιξαν τα οδοφράγματα, από την ύπαρξη τόσο ποιητικών όσο και πεζογραφικών λογοτεχνημάτων που γράφτηκαν εξαιτίας του και γι’ αυτό, από την ενασχόληση τόσο ελλαδιτών όσο και ελληνοκύπριων δημιουργών. Μελετήθηκε ένα παραδειγματικό σώμα ποιητικών και πεζογραφικών έργων -μυθοπλαστικών αλλά και εκλογοτεχνισμένων μαρτυριών- από το οποίο προέκυψε η σκιαγράφηση ενός πολλαπλά τραυματισμένου κυπριακού τοπίου, ανθρώπινου και γεωγραφικού. Καταγράφηκαν έτσι η αποτύπωση πολλών θυματικών ταυτοτήτων οι οποίες συχνά επικαλύπτονται με ταυτότητες των επίσης πολλών θυτών, η ασύμμετρη πρόσληψη του κοινού κατά άλλα συλλογικού τραύματος από την ελλαδική και ελληνοκυπριακή πλευρά η οποία αποτυπώθηκε εξίσου ασύμμετρα και στο εύρος κάθε λογοτεχνικής παραγωγής, η ρήξη με το παρελθόν και ο αναπροσδιορισμός της ταυτότητας της θυματοποιημένης κοινότητας, η συνεισφορά της ιστορικής πραγματικότητας στη μυθοπλασία, η λειτουργία της μνήμης, του χρόνου και του χώρου και άλλες πτυχές που απορρέουν σχετικά. Ταυτόχρονα, αναδείχτηκε και η βίωση του τραύματος αυτού με έμφυλους όρους καθώς και η αντίστοιχη ανακατασκευή/εγχάραξή του στη λογοτεχνία αλλά και η αμετακίνητη, παρά το ισχυρό τραυματικό πλήγμα, έμφυλη τάξη της ελληνοκυπριακής κοινωνίας.
Anisotropic particles
Authors: Chambon Lucille
Published: September 2021

Η παρούσα διδακτορική διατριβή περιγράφει την ανάπτυξη καινοτόμων λειτουργικών ραβδόμορφων σωματιδίων πυριτίας, οξειδίου του τιτανίου και πολυμερούς καθώς και του ιού fd με στόχο την περαιτέρω μελέτη της αυτό-οργάνωσης τους σε κολλοειδείς υγροκρυσταλλικές φάσεις.
Η μεταφρασμένη παιδική λογοτεχνία και οι προσαρμογές της στο συγκείμενο του πολιτισμού-στόχου
Authors: Δροσοπούλου Μαίρη
Published: September 2021

Σύμφωνα με μελέτες (Oittinen 2000: 5, 60-61, O’ Sullivan 2005: 205, Lathey 2010: 6-8, Asiain 2016: 7-8), η μεταφρασμένη παιδική λογοτεχνία αποτελεί ένα από τα καταλληλότερα μεθοδολογικά εργαλεία για την μελέτη των κανόνων γραφής και κρίσιμων ζητημάτων της παιδικής λογοτεχνίας, διότι, εξετάζοντας το πώς μεταφράζουμε για παιδιά, αντλούμε, ταυτόχρονα, σημαντικές πληροφορίες γύρω από το πώς γράφουμε για παιδιά (Oittinnen 2000: 5, Lathey 2006: 8-9). Παράλληλα, η μελέτη της απόδοσης πολιτισμικών στοιχείων κατά τη μετάφραση σε λογοτεχνικά έργα για παιδιά παρέχει σημαντικές πληροφορίες ως προς τον τρόπο με τον οποίο η παιδική λογοτεχνία αντιλαμβάνεται τη διεθνή προοπτική της στο παγκοσμιοποιημένο συγκείμενο και να συμβάλει στη συζήτηση περί της ομογενοποίησής της και περί της αποτελεσματικότητας της διαπολιτισμικής της λειτουργίας (Γαβριηλίδου 2011α: 37). Σε αυτό το πλαίσιο των δεδομένων, επιλέχθηκε η συγκριτική μελέτη μεταφρασμένων έργων για παιδιά με τα πρωτότυπά τους, τα οποία άμεσα ή έμμεσα θίγουν, αμφισβητούν ή ανατρέπουν παραδοσιακές αξίες και θεσμούς ή αποκλίνουν θεματικά και ιδεολογικά από τις συμβάσεις της παιδικής λογοτεχνίας. Στόχος της εξέτασης είναι να εντοπίσει και να σχολιάσει τις προσαρμογές που τυχόν υπέστησαν οι μεταφρασμένες εκδοχές βιβλίων του Νταλ. Έτσι, μέσα από τη συγκριτική εξέταση για την αναζήτηση των μεταφραστικών επιλογών (όπως προσαρμογές, προσθήκες, παραλείψεις ή απλοποιήσεις) που υφίσταται το αφετηριακό βιβλίο κατά τη μετάφρασή του, θα διαφανούν καλύτερα κυρίαρχες αντιλήψεις για την παιδική ηλικία, καθώς και οι προοπτικές της παιδικής λογοτεχνίας σε κάθε πολιτισμό/γλώσσα-στόχο της εξέτασης. Επίσης, πιθανόν να διαφανούν πολιτισμικές ιδιαιτερότητες της κάθε χώρας-στόχου, που βρίσκονται σε σύγκλιση ή απόκλιση μεταξύ τους, και οι οποίες έχουν διαμορφωτικό ρόλο στη γραφή και μετάφραση λογοτεχνικών βιβλίων για παιδιά σε κάθε πολιτισμό-στόχο. Ως υλικό έρευνας επιλέχθηκαν εννέα έργα για παιδιά του Βρετανού και νορβηγικής καταγωγής συγγραφέα Ρόαλντ Νταλ (13 Σεπτεμβρίου1916 – 23 Νοεμβρίου 1990) και οι μεταφράσεις τους στην ελληνική και τουρκική γλώσσα. Η επιλογή των πολιτισμών-στόχων, των πολιτισμών δηλαδή για τους οποίους γίνεται η μετάφραση, βασίστηκε στην πεποίθηση πως η εξέταση της μεταφοράς των κειμένων στο ελληνικό και στο τουρκικό πολιτισμικό πλαίσιο δύναται να προσφέρει σημαντικές πληροφορίες γύρω από το προφίλ του παιδιού-αναγνώστη σε κάθε χώρα-πολιτισμό.
Μελέτη της προσοχής και του χρόνου αντίδρασης σε γνωστικές δοκιμασίες στην πολλαπλή σκλήρυνση
Authors: Μπακιρτζής Χρήστος
Published: September 2021

Σκοπός της διατριβής ήταν η μελέτη του χρόνου αντίδρασης και της προσοχής σε παρατεταμένες νοητικές δοκιμασίες, σε ασθενείς με πολλαπλή σκλήρυνση. Αρχικά σταθμίστηκε η συστοιχία bicams στον ελληνικό πληθυσμό και στη συνέχεια μελετήθηκε η έκπτωση της επίδοσης σε παρατεταμένη δοκιμασία της προσοχής, ως μέτρο εκτίμησης της αντικειμενικής νοητικής κόπωσης των ασθενών. Διερευνήθηκαν συσχετίσεις της αντικειμενικής νοητικής κόπωσης με τα υποκειμενικά αναφερόμενα συμπτώματα κόπωσης και επιπέδου διάθεσης. Στη συνέχεια, συσχετίστηκε η επίδοση των ασθενών με ογκομετρικά δεδομένα από ανάλυση μαγνητικών τομογραφιών εγκεφάλου.
The impact of minimum wages on employment, earnings and poverty
Authors: Καρακίτσιος Αλέξανδρος
Published: September 2021

Η παρούσα διατριβή μελετά τις επιπτώσεις του κατώτατου μισθού στην απασχόληση, τη μετάβαση στην ανεργία, τη φτώχεια και την ανισότητα. Αρχικά, εξετάζει την επίδραση της περικοπής του εθνικού κατώτατου μισθού και της εισαγωγής του υποκατώτατου μισθού για τους νέους στην Ελλάδα το 2012. Δεύτερον, η εργασία εξετάζει την επίπτωση της μεταρρύθμισης αυτής στις μεταβάσεις από και προς την ανεργία. Τέλος, εκτιμάται η επίδραση του κατώτατου μισθού στη φτώχεια και την ανισότητα σε διαφορετικά σενάρια επίπτωσης του κατώτατου μισθού στην απασχόληση.Η εργασία είναι δομημένη ως εξής: το Κεφάλαιο 1 παρουσιάζει τα βασικά στατιστικά της ελληνικής οικονομίας πριν και κατά τη διάρκεια της κρίσης, εστιάζοντας στα δεδομένα της αγοράς εργασίας. Το Κεφάλαιο 2 εξετάζει το αποτέλεσμα της προαναφερθείσας μεταρρύθμισης του κατώτατου μισθού στις πιθανότητες απασχόλησης. Το Κεφάλαιο 3 παρουσιάζει τους προσδιοριστικούς παράγοντες των μεταβάσεων από και προς την ανεργία περιλαμβάνοντας ειδική ανάλυση για τη μεταρρύθμιση του κατώτατου μισθού στην Ελλάδα. Τέλος, το Κεφάλαιο 4 μελετά την επίδραση του κατώτατου μισθού στη φτώχεια και την ανισότητα με διαφορετικά σενάρια ελαστικότητας της απασχόλησης ως προς τον κατώτατο μισθό. Τα γενικά συμπεράσματα της διατριβής και οι σχετικές συστάσεις πολιτικής παρουσιάζονται στο Κεφάλαιο 5.Τα αποτελέσματα της παρούσας διατριβής αποκαλύπτουν ότι η περικοπή του κατώτατου μισθού το 2012 δεν ήταν επιτυχής καθώς δεν αύξησε τις πιθανότητες απασχόλησης. Ωστόσο, η εισαγωγή του υποκατώτατου μισθού για τους νέους εκτιμάται ότι ευνόησε τα άτομα ηλικίας έως 25 ετών. Ως προς τις μεταβάσεις ανεργίας, εκτιμάται ότι η πιθανότητα εισόδου στην ανεργία αυξήθηκε μετά την εφαρμογή της μεταρρύθμισης, εύρημα το οποίο είναι αντίθετο με το επιθυμητό. Αντίθετα, η μεταρρύθμιση του κατώτατου μισθού ήταν επιτυχής ως προς τη δημιουργία νέων θέσεων εργασίας καθώς αυξήθηκαν οι πιθανότητες εξόδου από την ανεργία. Τέλος, ως προς την επίδραση του κατώτατου μισθού στη φτώχεια και την ανισότητα, βρέθηκε ότι η ελαστικότητα της απασχόλησης ως προς τον κατώτατο μισθό σχετίζεται στενά με το τελικό αποτέλεσμα. Η αποτελεσματικότητα του κατώτατου μισθού ως προς την καταπολέμηση της φτώχειας είναι πιο αδύναμη όσο πιο αρνητική είναι αυτή η ελαστικότητα. Ως εκ τούτου, το κύριο εύρημα είναι ότι ο κατώτατος μισθός δε μπορεί να θεωρηθεί ως ένα αποτελεσματικό μέτρο κοινωνικής πολιτικής καθώς η αποτελεσματικότητά του εξαρτάται από τις απώλειες θέσεων εργασίας.